SIRI ออกหุ้นกู้วงเงิน 4 พันลบ.อายุ 3 ปี ชูดอกเบี้ย 3.80% เสนอขาย 22-26 ก.พ.62
SIRI ออกหุ้นกู้วงเงิน 4 พันลบ.อายุ 3 ปี ชูดอกเบี้ย 3.80% เสนอขาย 22-26 ก.พ.62
30 ม.ค. 2562

บริษัท แสนสิริ จำกัด (มหาชน) หรือ SIRI เปิดเผยว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 1/2562 มูลค่าไม่เกิน 4,000 ล้านบาท อายุ 3 ปี ครบกำหนดไถ่ถอนปี พ.ศ.2565 แบ่งเป็นเสนอขายไม่เกิน 2,000 ล้านบาท และเป็นหุ้นกู้สำรองเพื่อการเสนอขายเพิ่มเติมอีก ไม่เกิน 2,000 ล้านบาท มีอัตราดอกเบี้ยคงที่ร้อยละ 3.80 ต่อปี ชำระดอกเบี้ยทุกๆ 3 เดือน
โดยเสนอขายหุ้นกู้ในกรณีทั่วไป ต่อนักลงทุนทั่วไปและผู้ลงทุนสถาบัน ในระหว่างวันที่ 22-26 ก.พ.62 ผ่านธนาคารกรุงเทพ ธนาคารกสิกรไทย และ ธนาคารกรุงไทย ซึ่งเป็นผู้จัดการการจัดจำหน่ายหุ้นกู้
สำหรับอันดับความน่าเชื่อถือของหุ้นกู้อยู่ที่ระดับ “BBB+” แนวโน้มอันดับเครดิต “คงที่” โดยบริษัท ทริสเรทติ้ง จำกัด เมื่อวันที่ 22 ม.ค.62
ทั้งนี้ บริษัทมีวัตถุประสงค์ที่จะนำเงินที่ได้จากการเสนอขายหุ้นกู้ในครั้งนี้ จำนวนไม่เกิน 4,000 ล้านบาท ใช้เป็นเงินทุนหมุนเวียนในการดำเนินกิจการของบริษัท เป็นระยะเวลาทั้งสิ้นประมาณ 1-2 ปี